Orania het ontwikkelingsplan om stad te wordFoto: Orania Ekonomiese Ontwikkleingsplan Die dorp Orania, wat reeds 25 jaar bestaan, gaan môre tydens ŉ perskonferensie ŉ ekonomiese ontwikkelingsplan bekend maak wat die status van dié Noord-Kaapse dorp na dié van ŉ stad sal verander. Dié plan is die afgelope twee jaar saamgestel in samewerking met verskeie vakkundiges. Frans de Klerk, uitvoerende hoof van Orania se dorpsraad, sê hulle het dit reggekry om Orania as ŉ suksesvolle dorp te vestig en dat stadstatus hul visie is. “As ons Orania wil uitbrei van ŉ dorp na ŉ stad het ons gestruktureerde beplanning nodig. Ons ekonomiese ontwikkelingsplan is ons beplanning vir die volgende vyf jaar rakende watter ontwikkelingsplanne ons moet uitvoer om ekonomiese ontwikkeling en werkskepping te stimuleer.” Verdere ontwikkeling het reeds vanjaar begin en sluit projekte in soos die diens van erwe, behuising, nywerheidskorwe, kantoorruimtes, opleiding en ŉ stadsplein. De Klerk meen hulle het verskeie aktiwiteite gerig om die ontwikkelingsplan te finansier wat oorskotte op bedryfbegroting, donateurs en beleggers insluit. “In sy huidige grootte en met wat ons tans het, kan Orania 10 000 mense vestig. Daar woon tans 1 200 mense. Dis ŉ mediumtermyndoelwit om 10 000 mense te kan vestig met ŉ infrastruktuur en om sakeondernemings en ontwikkeling daar te stel.” De Klerk meen die ontwikkelingsplan is dinamies en sal hersien word namate sake vorder. “Ons sal elke jaar na prioriteite kyk en voortbou op suksesse.”